
Către,

BIROUL PERMANENT AL 

CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii administraţiei publice locale nr.215/2001, trimis Comisiei pentru administrație publică și amenajarea teritoriului pentru examinare în fond, cu adresa nr.PLx 216/2017 din 26 iunie 2017.
VICEPREŞEDINTE,

Ion CĂLIN

PLx 216/2017
R A P O R T      

asupra propunerii legislative pentru modificarea şi completarea Legii administraţiei publice locale nr.215/2001

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată spre dezbatere în fond, în procedură obișnuită, cu propunerea legislativă pentru modificarea şi completarea Legii administraţiei publice locale nr.215/2001, trimisă cu adresa nr. PLx 216  din 26 iunie 2017 și înregistrată cu nr.4c-6/249.
Camera Deputaţilor este prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

Consiliul Legislativ a avizat favorabil propunerea legislativă cu observații și propuneri, conform avizului nr. 479/21.06.2017.
Propunerea legislativă are ca obiect de reglementare modificarea și completarea Legii administrației publice locale nr.215/2001, republicată, cu modificările și completările ulterioare, în sensul reglementării obligației autorității publice locale de a da posibilitatea reprezentanților societății civile să participe la ședințele consiliului local ori la ședințele consiliului județean, prin punerea la dispoziția acestora a unui număr de locuri, precum și instituirii unei noi contravenții, constând în neîndeplinirea acestei obligații.



Potrivit prevederilor art.61 din Regulamentul Camerei Deputaţilor, republicat, Comisia a examinat propunerea legislativă în şedinţa din 13 septembrie 2017.
La lucrările comisiei au fost prezenţi  22 deputaţi, din totalul de 23 membri ai comisiei.

La dezbateri a participat în calitate de invitat, în conformitate cu prevederile art.55 din Regulamentul Camerei Deputaţilor, republicat, Sirma Caraman - secretar de stat în cadrul Ministerului Dezvoltării Regionale, Administrației Publice și Fondurilor Europene.
In cadrul dezbaterilor s-a constatat că, în art.42 la alin. (1), se instituie regula caracterului public al şedinţelor consiliului local. Deci, la lucrările consiliului, întrunit în şedinţă, poate participa orice persoană interesată, fapt ce denotă caracterul transparent şi democratic al activităţii consiliului local, ca autoritate autonomă, reprezentativă a celor care l-au ales.

Totodadată s-a constatat că folosirea sintagmei ”autoritatea publică locală/autoritățile publice locale” nu conferă previzibilitate normelor, în practică putându-se ridica problema dacă obligațiile instituite revin autorităților executive sau autorităților deliberative, ambele fiind autorități ale administrațioei publice locale.

De asemenea, precizăm că stabilirea drept contravenție a nerespectării prevederilor propuse la art.42 alin.(21) - (23) nu poate fi realizată, întrucât ”autoritățile publice locale” avute în vedere de respectivele texte nu au personalitate juridică (D.C.C. nr.547/2014).

Față de cele prezentate, s-a hotărât cu majoritate de voturi (7 voturi împotrivă și o abținere), respingerea propunerii legislative pentru modificarea şi completarea Legii administraţiei publice locale nr.215/2001.
În raport cu obiectul şi conţinutul reglementării, propunerea legislativă se încadrează în categoria legilor organice.
	VICEPREŞEDINTE,
	SECRETAR,

	ION CĂLIN
	ANGELICA FĂDOR


Șef serviciu, Sofia CHELARU

Consilier parlamentar, Nicoleta TOMA

